Raul küsis allpool ühe postituse kommentaaris: "Kui kõik räägiksid üksteisele oma uutest ägedatest ideedest, siis võib ju juhtuda et enne idee autorit jõuab keegi teine selle ära realiseerida. Kui tegemist on  tõesti hea ideega, siis peaks ju ka teised selles potentsiaali nägema." Tahaks seda teemat veidi kommenteerida, kuna sageli küsivad ka teised samamoodi.    Ärisaladus on saladus üldiselt detailides. See, kui sa ütled väga üldsõnaliselt, et oled avamas mingit teenust mingis valdkonnas, ei anna sageli kellelegi mingit edumaad. Priit on näiteks öelnud, et avab lähiajal www.kiire.ee kuulutustetulba. Gert on kirjutanud, et   avatakse kohe-kohe üks digg.comi kohalik koopia. Meie oma meeskonnaga oleme lähiajal avamas   suhtluskeskkonda, pildialbumite teenust, kontaktahelate võrgustikku ja tulevikus ka muid teenuseid. Rate.ee on kirjeldanud, kuidas on plaane oma maksesüsteemi ja uute multimeediateenuste tegemiseks. Kas  me peaks nüüd kõik kartma, et kõik hakkavad samu asju kohe kopeerima? Miks peaks, kui Eestis ja ka maailmas on veel sadu muid teenuseid, mida võiks teha? Mina valiks igatahes pigem ala, kus ma tean, et konkurents on väiksem, mitte aga suurem. Ei usu eriti ka sellisesse mõistesse nagu "first-mover advantage," millest eelmise internetibuumi ajal palju räägiti. See annab küll teatud eelise, üldjuhul aga mitte väga suurt ja mitte väga pikaks ajaks.    Tähtis pole see, mida sa teed, vaid see, kuidas  täpselt sa oma toodet, teenust või firmat teed. Idee on ehk vaid 10% sinu edust, ülejäänud 90% on higi, valu ja pisarad ehk elluviimine ja raske igapäevane töö. Devil is in the details.    Kindlasti ei tasu oma tulevikuplaanidest liiga täpselt ette rääkida. Nii annad katteta lubadusi ja tõesti ka mõni detail võib olla konkurentidele liiga suureks maiuspalaks, et sellest ette rääkida. Salatsemine sobib kindlasti mitmesse valdkonda, kus detailid on seotud patentide, kaubamärkide, väga innovatiivsete  leiutistega. E-teenuste puhul sellega tavaliselt tegu ei ole, vaid loeb kogu tervik klienditeenindusest turunduse ja tehnoloogiani.    Riskikapitali investor Brad Feld on kirjutanud hea postituse teemal "Miks investorid pole nõus allkirjastama konfidentsiaalsusleppeid?" ning seda peaks lugema kõik need, kes on enda ettevõttesse lisaraha otsimas. Ka investori otsimisel peab pigem arvestama, et kasulik on oma tegemistest veidi avalikumalt ja laiemale sihtrühmale rääkida.    Veidi oma plaanidest rääkida on aga igati mõttekas. Nii leiad võimalikke partnereid või investoreid, saad kasulikku tagasisidet, leiad ehk mõne toreda uue inimese endale tööle või tasub mõni muu kontakt end kuidagi ära. Jõud on inimeste ühises mõtlemises, mitte omaette nokitsemises.